ЖызыIэн зи куэдыр куэдым гу лъызытэрщ
ГубэщIыкI Владимир и тхылъыщIэ, «Чэнджащэ щыуэрейкъым» зыфIищар, куэд мыщIэу «Тетраграф» тхылъ тедзапIэм къыщыдэкIынущ. ГъащIэм набдзэгубдзаплъэу кIэлъыплъ тхакIуэм абы къыпкъриха жыIэгъуэхэр щызэхуэхьэсауэ аращ лэжьыгъэм. Тхылъым псалъащхьэ хуэзыщIар абы и редактор Джэрыджэ Арсенщ.
Псоми я зэхуэдэ пэжу къэплъытэ хъуну къыщIэкIынщ цIыхур цIыху хуэдэу, и напэр къабзэрэ и бзэр дахэу дунейм тетын зэрыхуейр. АрщхьэкIэ зэ еплъыгъуэкIэ тыншу къыпщыхъу апхуэдэ дуней тетыкIэр къызэмыхъулIэхэри мащIэкъым. Сыту пIэрэ атIэ абы и щхьэусыгъуэр? Апхуэдэ гупсысэм щIэмычэу игъэпIейтейхэм ящыщщ мы тхылъыр зи IэдакъэщIэкI ГубэщIыкI Владимир. Ар зэуэ наIуэ пщохъу абы и жыIэгъуэхэм щыгъуазэ зыхуэпщIа нэужь. Пэжу, ар яужь иткъым псори дигъэсэжынуи, зыми ди акъыл здынэмыса гуэр езым ищIэу зыкъытфIигъэщIынуи. ГъащIэм къыхиха гупсысэхэр къыдиIуэтылIэ къудейщ. Ауэ Владимир и жыIэгъуэхэр псалъэ шэрыуэкIэ къэIуэта губзыгъагъэ куэдым къащхьэщокI къыджиIэхэм я нэхъыбэм и гурыгъу-гурыщIэхэр лъабжьэ зэрахуэхъумкIэ, нэгъуэщIу жыпIэмэ, зытепсэлъыхь Iуэхугъуэхэм гууз-лыуз зэрахуиIэмкIэ. Шэч хэлъкъым ар езым и дуней тетыкIэм къигъэщIыжа Iуэху бгъэдыхьэкIэу зэрыщытым.
Мы тхылъыр къыкIэлъыкIуащ «Чэнджэщ щищ» фIищу ГубэщIыкIым илъэс зыбжанэ и пэкIэ къыдигъэкIа тхылъ цIыкIум. Абы и пэублэ псалъэми зэрыщыжытIащи, Владимир и IэщIагъэкIи и лэжьыгъэкIи тхэн Iуэхум пыщIауэ къекIуэкIауэ пхужыIэнукъым: хабзэхъумэ IэнатIэхэм къулыкъу зэмылIэужьыгъуэхэр щызэрихьащ, ЮстицэмкIэ министерствэм и Iэтащхьэу щытащ, иужьрей илъэс тIощIым щIигъум Сбербанкым и унафэщIу лэжьащ. Ауэ сыт хуэдэ IэнатIэ пэрымытами, ар сыт щыгъуи къэгъуэгурыкIуащ адыгэ тхыдэм, адыгэ хабзэм гурэ псэкIэ пэгъунэгъуу, ди гъащIэм иджыри хэлъ мыхъумыщIагъэхэм, ди анэдэлъхубзэм къылъыкъуэкI гугъуехьхэм фэрыщIагъ хэмылъу тегузэвыхьу. Тегузэвыхь къудей мыхъуу, анэдэлъхубзэм теухуа хабзэр убзыхунымрэ ар къащтэнымри и гуащIэ ин хилъхьащ. Апхуэдэу Владимир жыджэру хэтщ лъэпкъ Iуэхум тегъэпса адыгэ хасэхэм я лэжьыгъэми — нэхъыжьыфIу, и псалъи и IуэхущIафи щхьэпэу, етх Джэрыджэм.
Ди гуапэу фыщыдогъэгъуазэ ГубэщIыкIым и жыIэгъуэхэм.
Хабзэрэ цIыхугъэрэ
Адыгэм пщIэ хуэщIи, узыхуейр къыпхуищIэнщ.
Ауану зэхэлъыр ауан щIынкIэ ерыщщ.
Бжыр зыIыгъым и унафэр, пхэнжу щытми, кIуэцIрокI.
БампIэгъуэ блэжьмэ, бампIэ ущыщIэнукъым.
Гугъэр псэм и щIасэщ.
Гупым и тхьэмадэр фадафэмэ, гупым щхьэуз игъуэтынщ.
Гупым ябгэ хэсмэ, гупыр уигъэбгынэнщ.
ГущIэгъу зимыIэм и диныр фэрыщIагъкIэ гъэнщIащ.
ГъащIэм сыт щыгъуи узыщыгуфIыкIын хэлъщ.
Дин зыIыгъымрэ зи гур къабзэмрэ я гъуэгур нэхущ.
Езыгъэлейм удын нэхъыбэ къылъос.
Езыр зыри имыIысу жылэр зэзымыпэсым ахьмакъкIэ йоджэ.
Жьым пщIэрэ гущIэгъурэ хуэзымыщIыр фIым щремыгугъ.
Закон хъуэжыр унагъуэ Iэпхъуэм хуэдэщ — узэIещIэ.
Законым пщIэ щыхуамыщI къэралыр къэралыгъуэ иувауэ убж хъунукъым.
Зи мурад мыдахэм псалъэ дахэ къыжьэдэкIырейкъым.
Зи напэр хужьу зи гур фIыцIэ нэхърэ, зи напэр фIыцIэу зи гур къабзэ.
Зи псалъэ зыгъэзащIэм гъащIэри доIэпыкъу.
Зи хабзэр зыхъумэжым хамэм и хабзэфIри къыхуощхьэпэ.
Къарууншэм, сытокIуэ жыпIэу, лей иумых, къыпщIэкIуэжынкъым.
Къилэжьакъым жаIэу, хьэдрыхэ зыри къыщIахужакъым.
Къомыджауэ уемыблагъэ, уеблэгъамэ, ди хьэщIэр хьэжь хъуащ жумыгъэIэ.
Къыумылэжьа пщIэм жыжьэ унихьэсынукъым.
ЛъхукъуэлIу къалъхуар уэркъ щIыгъуейщ.
ЛIыгъэ зимыгъусэ цIыхугъэм и зэфIэгъэкIыр мащIэщ.
ЛIыфI и псалъэ куэд и уасэщ.
МащIэ зыщIэм нэхърэ хуащIэр зыфIэмащIэр нэхъ нэпсейщ.
Мылъкум беягъэм хегъахъуэри, насыпым хэзыгъахъуэр цIыхугъэрщ.
Мылъкур ныбэм хуолажьэ, цIыхугъэм пщIэр къеIэт.
Напэ зимыIэм и жейр Iувщ.
Напэр щыкъабзэм псэр мэтынш.
Насыпыр Iыхьэ куэду зэхэлъщ, ауэ псоми я лъабжьэр узыншагъэрщ.
НэгъуэщI пхузэфIэмыкIми, псалъэ гуапэкIэ цIыхум хуэупсэ.
Нэхъыжьым пщIэ хуумыщIауэ, нэхъыщIэм я пщIэ ущымыгугъ.
Псалъэ гуапэм уасэ щIамытми, и пщIэр инщ.
Силъ сощIэж жыпIэу лажьэ зимыIэ цIыхум удын ебдзыну дурыскъым.
Узым я нэхъ Iейр къызыхэкIыр бампIэрщ.
Уи щхьэ ущытхъужыху, къыпщытхъум хощI.
Фыгъуэм мыгъуэ къехь.
ФIы блэжьамэ, фIыщIэ умылъыхъуэ.
Хабзэ зыхэмылъым и сэлам къудейри гурымыхьщ.
ХьэщIэ зи жагъуэм узэрыримыгъэблэгъэн щхьэусыгъуэ и куэдщ.
Хъуэхъури зэрыжаIэм елъытащ — хъуанэу къыщыщIидзыжи щыIэщ.
ЦIыху мыхъумыщIэм фIы хуэпщIэныр щIагъуэкъым, езым къыпхуищIэныр нэхъ Iеижщ.
ЦIыхугъэ зыхэмылъым адрейхэри цIыхугъэншэу къыщохъу.
ЦIыхум и пщIэр къызэрапщхэм щыщу цIыхугъэр япэ итщ.
ЦIыхум уехъуэхъуну щхьэусыгъуэ умыгъуэтми, хъуэн къыхуумылъыхъуэ.
Щхьэщытхъум и пщIэр жыжьэ нэсыркъым.
Щэху пхъумэнумэ, уи щхьэми щыхъумэ.
Iуэхутхьэбзэ зыщIэм гукъанэ хуащIыркъым.
Акъылрэ къалэнрэ
Акъыл кIэщIыр кIыхьу мэпсалъэ.
Акъылрэ лIыгъэрэ зыхэлъыр фыгъуэ щыщIэркъым.
Акъылым и къарур къару мыкIуэдщ.
Акъылым игъэгъуу гум хуэмыгъэгъу гукъеуэр хьэлъэщ.
Акъылышхуэр налкъутналмэсым хуэдэщ — мащIэущ дунейм къызэрытехъуэр.
БжыгъэкIэ мащIэми, гуащIэм къаруушхуэ къылъыкъуокI, куэди хузэфIокI.
БжэгъукIэ къозауэм IэштIымкIэ упэмыув.
Бий наIуэм пэуви, бий щэхум зыщыхъумэ.
Гуауэ зыхэлъ псалъэм гушыIэ фIэпщ хъунукъым.
ГуащIэ зымыщIэм IэфI зыхищIэркъым.
Губзыгъэм и бзаджагъэри куущ.
Гузэвэгъуэм зыдэбгъэшыху, нэхъри уегъэш.
ГъащIэм иригъэзэшам дунейр фIэIэфIыжкъым.
ГъащIэр лъагапIэм хуэдэщ — и щхьэм унэсыху, гъэщIэгъуэнщ.
Дунейр къызэригъэщIрэ цIыхур дунейм тетми, дунеягъэм хищIыкIыр мащIэщ.
Дыгъужь мэжэщIалIэм уедэхащIэкIэ, уи мэл ишхын къигъэнэнукъым. ЖиIэм едаIуи, ищIэм тещIыхь.
Зи акъыл ныкъуэмрэ зи ныбэ нэщIымрэ защыхъумэ.
Зи пIалъэ умыщIэ мыл утемыхьэ, зи кууагъ ущымыгъуазэ псы ухэмыхьэ.
Зэхэмызэгъэнухэр сыт хуэдизрэ зыIыумыщIэми, зэщхь хъунукъым.
И нэгу щIэкIынур ищIам, цIыхур дунейм къыпхутемыхьэнкIи хъунт.
Куэдрэ упсэуну ухуеймэ, уи псэр гугъу иумыгъэхь.
Къарум къыхуэмыIэт куэд акъылым хузэфIокI.
Лей зепхьэу лей къыплъымысыну ущымыгугъ.
Лъагъуныгъэр лъэщщ, абы пэлъэщыр лъэрызехьэщ.
ЛIыгъэм и нэхъ иныр лIэныгъэм пыщIащ.
ЛIыфI зыдэс жылэ цIэрыIуэщ.
ПцIыр кIуэцIрыкIыгъуафIэщ, пэжым и гъуэгур гугъущ.
ПщIэ гъэунэхуи — зэ дзыхь хуэщI.
ПщафIэ ухъун щхьэкIэ, нэгъуэщI мыхъуми, тебэ къэплъам Iэ пцIанэкIэ уепхъуэ зэрымыхъунур пщIэн хуейщ.
Тэмакъыр япэ ищмэ, акъылым и зэфIэкIым хощI.
Уэгум итыну къигъэщIар гъуэм исыфынукъым.
Уи щхьэ упэлъэщмэ, улъэщщ.
УмыщIэ Iуэху умыIуатэ, къыпхуэмыIэтын хьэлъэ уемыIэ.
ЦIыхум къахэщыр жагъуэгъу щыщIэркъым.
Шынагъуэ хэмыхуа лIыр лIыхъужьым хабжэркъым.
Щхьэ зыфIэмытым ущымыхьэ, къыпщыхьамэ, кIэщIу пыкI.
Щытхъур куэдым яфIэфIщ, ауэ зэзэгъыр мащIэщ.
ЩIым хуэгъэшхэнум нэхърэ нэхъыбэ цIыхур зэи хъуркъым, итIани цIыхур щIым зэрытегъахуэркъым.
ЩIэныгъэм елъэпауэм и гъащIэр лъэпэрапэу ехь.
ЩIэныгъэр гъуэтыгъуей щхьэкIэ, зехьэгъуафIэщ.
Япэ итахэм я дерсыр цIыхухэм нэгъэсауэ къагъэсэбэпу щытамэ, нобэ здынэсам нэхърэ хуэдэ зыбжанэкIэ нэхъ жыжьэ щыIэнт.
Iуэхум куууэ ущымыгъуазэмэ, чэнджэщкIэ цIыхум зыхуумыгъазэ.
Лъэпкъ Iуэхурэ бзэрэ
Адрей лъэпкъхэм Iэщэрэ лъэхъуэщкIэ яухуэ къэралыгъуэр адыгэхэм хабзэрэ хасэкIэ зэфIагъэувауэ щытащ.
Адыгэм зэгурымыIуэ къыхэзылъхьэр лъэпкъым и бийщ.
Алыхьым цIыхум къритам щыщу псэр япэ итмэ, абы къыкIэлъыкIуэр бзэращ.
Бзэр зыфIэкIуэд лъэпкъыр гъащIэмащIэщ.
БлэкIар зыщумыгъэгъупщэ, къэкIуэнум хуэлажьэ.
Бынищ нэхъ мащIэкIэ лъэпкъ бжыгъэм и щIыхуэр птекIыркъым.
Гу зыкIуэцIымылъыж лъэпкъым и Iыхьэр шхыгъуафIэщ.
ГъащIэм къыкIэрыху бзэр кIуэдыгъуафIэщ.
ГъащIэр кIэщIу бухынумэ, афияныр сэбэп пхуэхъунущ.
ЗэрыIыгъыр иудыгъуейщ.
Зи бзэ зымыщIэжыр ныкъуэдыкъуэ пэлъытэщ, ар зи лажьэри къэзылъхуахэращ.
Зи бзэр зэзымыпэсыж лъэпкъым и кIуэдыжыгъуэр къоблагъэ.
Зи щIэныгъэмрэ зи бжыгъэмрэ зыгъэбагъуэ лъэпкъыр псэунущ.
И лъэпкъэгъу дэхуэхам зыхуэзымышийр шхий и уасэкъым.
Лъэпкъ бын зыгъасэм лъэпкъ щытхъу хуэфащэщ.
Лъэпкъым хуэлажьэм пщIэ лей къелэжь.
Лъэпкъымрэ абы и щIыналъэмрэ Iуэхур нэсамэ, уи псэм ущемыблэжынур къэсауэ аращ.
Лъэпкъыр зэрыIыгъмэ, и мурадыр къохъулIэ.
ЛъэпкъыфI и бын зеиншэ хъуркъым.
ЛIыфI зи тхьэмадэ лъэпкъым и пщIэр инщ.
Напэрэ узыншагъэрэ зэрахъумэр зэпыу имыIэущ.
Узыхэсым и лъабжьэ къэптIыныр уи мащэ къэптIыж пэлъытэщ.
Уи адэшхуэм и пщIэр уи напщIэ телъкIэ, уи фIыщIэм хэхъуэнукъым.
Уи лъэпкъ гъэин, нэгъуэщI лъэпкъ умыуб.
Уи щхьэм ухуэлажьэмэ, уи жып къихъуэнщ, лъэпкъым ухуэлажьэмэ, уи пщIэм хэхъуэнщ.
ФадэкIэ лIы хэзыгъэзыхьым къихьыр зы гуэныхьмэ, абыкIэ ныбжьыщIэм еныкъуэкъур гуэныхьитIми къыщынэжыркъым.
Хэти лъэпкъым хуолажьэ, хэти лъэпкъым къилэжьыр ешх.
ЦIыхубэр арэзы зытехъуэ унафэр гъэзэщIа мэхъу.
ЩIыгу зимыIэж лъэпкъыр цыджан пэлъытэщ.
Бынрэ щхьэгъусэрэ
Адэ хуэмыщIам деж бын пэтрэ кIуэрейкъым.
Анэм и лъагъуныгъэм мылри егъэткIури, мафIэри егъэупщIыIу.
Анэр зыгъэгуфIэм гуфIэ лей хуэфащэщ.
Балигъым хужымыIэр сабийм щиIуатэ къохъу.
Бын зимыIэ лIыр къулейсызщ, сыт хуэдиз мылъку бгъэдэмылъми.
Бын зэрыIыгъым и лъабжьэр быдэщ.
Быныр гуащIэщ, умыщIэн куэд уагъащIэ, нэхъыбэжи уагъэшэч.
Жэщым зэгурыIуэрэ махуэм зэзэуэжхэм яку удыхьэмэ, хьэм урагъэхьынщ.
ЖыхуиIэ псор зыхуащIэу еса сабийм хуащIэм пщIэ хуищIыжыркъым.
Жьыгъэри дахэщ, хуэщIауэ урихьэлIэмэ.
Зи бзэ зымыщIэж цIыхубз псэуэгъу пщIымэ, си быныр бзэмыIу хъуащ жыпIэу умыгъэщIагъуэ.
Зи нэр къыщипхъуа лъагъуныгъэм сакъ хэлъыжкъым.
Лъагъуныгъэр гуащIэщ, плъэмыкIыу зыкъыуегъащIэ, умыщIэн куэди уегъащIэ.
Мылъкушхуэм цIыхур егъэдзыхэ, бынышхуэм — егъэгушхуэ.
НыбжьыщIитI я гъащIэр щIызэпащIэр я насып тIуащIэ ящIын папщIэщ.
Сызыхуейр езгъэщIэфынущ жыпIэу, зи псэм емыблэж унэгуащэм и пщIэр умыгъэкIуэд.
Удахэкъым зыжепIа цIыхубзым зыщыхъумэ.
Унагъуэм илъ насыпыр щхьэгъусэхэм зэдахъумэмэ, кIыхь мэхъу.
Унагъуэм къаугъэ илъмэ, быным я лъэр щIэкIыркъым.
Шы дахэ мыжэрэ фыз дахэ нэдрэ.
ЩIалэгъуэм лIыр быдэщ, цIыхубзыр щабэщ, жьыгъуэм — лIыр щабэщ, цIыхубзыр быдэщ.
ЩIалэр гъащIэм йопIэщIэкI.
ЩIэблэ зимыIэм и унагъуэбжэр хуещIыж.
ЩIэм махуэ къэс хохъуэри, жьым махуэ къэс хощI.
Къулыкъурэ мылъкурэ
Вы увыIар пхъуэжмэ, вагъэм хохъуэри, къулыкъущIэ удэфар пхъуэжмэ, Iуэхур мэкIуатэ.
Гугъуехь зымылъэгъуам тыншыгъуэр зыхищIэркъым.
ЕсщIэ псор тозагъэ жыпIэу, цIыху къыпфIэлIыкIым лей иумых, абы гуэныхь тIуащIэ пылъщ.
Жылэм хуэфащэ унафэщI игъуэтын щхьэкIэ, жылэм и акъыл зэхэдзэ хуейщ.
Зэманыр пщIэншэу зыгъэкIуэдыр мылъкум я нэхъ лъапIэм йолъэпауэ.
Зи мылъку зыфIэмащIэр гъунэжщ — зи акъыл зыфIэмащIэ гъуэтыгъуейщ.
Зи мылъку щысхьракъым нэпсейр, нэгъуэщIым и мылъку зэзылъэфэлIэну хэтращ.
Зыхуэмыфащэ Iэтащхьэ хъумэ, и щхьэр мэуназэ.
И гуащIэ зыхэмылъым щысхьыр мащIэщ.
Куэдым къыхэзыхыу мащIэм езытыфми фIыщIэ иIэщ, мащIэм къыхэзыхыу куэдым езытыфым и фIыщIэр нэхъыбэжщ.
Къэралыр зезыхьэхэм къэралым къыпах фIэкIа зыри щыхамылъхьэм, къэралым и унэхъугъуэр къэсауэ аращ.
Къыумылэжьа фIыщIэмрэ мылъкумрэ хъер пылъкъым.
Къулейсызыр мащIэ зиIэр аркъым — иIэр зыфIэмащIэращ.
Къулыкъудэубзэм уемыубзэ, убзэкIэ къихьари хуумыгъэдахэ.
Къулыкъум хуитыныгъэ лей къылъысмэ, цIыхубэм лей къатохьэ.
Къулыкъум хуэфащэ хуитыныгъэ имыгъусэмэ, ар нэгъэсауэ гъэзэщIа хъунукъым.
Къулыкъум хэти пщIэ кърелэжь, хэти и напэр хелъхьэ.
Къулыкъур нэхъ лъагэ хъуху, щхьэр нэхъ мэуназэ.
Лэжьыгъэ удэзыхьэхыр тыншщ.
МащIэм я куэд зэхэдзэ нэхърэ, куэдым я мащIэ зэхэдзэ.
Мылъку гуэшыным зауэр пэгъунэгъущ.
Мылъкум и пщIэр и зехьэкIэм елъытащ.
Ныбэм куэд йохуэ, къэрал псо щикIуади къохъу.
Псалъэм Iуэху къыкIэлъымыкIуэмэ, абы и уасэр щайщ.
Уи гугъуехь зыхэмылъыр гуэшыгъуафIэщ.
УимыIэм утегузэвыхь нэхърэ, уиIэм щыгуфIыкI.
Унафэ зыхуэмыщIыр унафэ щIынкIэ ерыщщ.
Унафэм и къарур и гъэзэщIэкIэм хэлъщ.
Фыгъуэнэдыр къулей хъуркъым.
ФIыщIэ нэхъ зыхуэфащэр игу пымыкIыр зытыфырщ.
ХуэмыщIам хуэпщIэм псапэ пылъщ, бейм хуэпщIэм Iулъхьэ хэлъщ.
ЦIыхубэм пашэу укъалъытэн щхьэкIэ, уи зэфIэкIыр къащIэн хуейщ.
ЦIыхум я нэхъ къулейр дунейм и дахагъэр зыхэзыщIэрщ.
ЦIыхур езыгъэшыр лэжьыгъэракъым — лэжьыгъэншагъэращ.
ЦIыхур зэрыпсэур мащIэщ, а гъащIэ тIэкIури зэныкъуэкъуу яхь.
Чы хэмыту, бжэгъу защIэкIэ бжыхь пхуэхунукъым, зыгъэзэщIэн уимыIэу, унафэщI защIэкIэ Iуэху пхуэлэжьынукъым.
ЩIэныгъэр мылъку мыкIуэдщ.
ЩIэныгъэрэ гугъуехькIэ къыумылэжьа мылъкур хъерыншэщ.
ЩIыхуэ пхуэмыпшыныжын къыумыщтэ.
IэхъуэтегъэкIыу блэжьам и лажьэ къокIыж.
Iуэхур зэIыбгъэхьэнумэ, зыхузэфIэмыкI Iэтащхьэ щIы.
Iуэхур кIуэтэну ухуэмеймэ, псэлъэн зыфIэфIым IэщIэлъхьэ.
Ныбжьэгъурэ гъунэгъурэ
Ажэр бажэм ныбжьэгъу хуэхъунукъым.
БампIэгъуэ къызыбгъэдэкIым гъунэгъу зыхуумыщI.
ГъунэгъуфIыр благъэфI пэлъытэщ.
Дунейм гузэвэгъуэр щыбэми, зыми и щхьэм хуихьыркъым.
Дыгъужь гъунэгъу пхуэхъум, дауэ ищIми, уи мэлыр пфIишхынущ.
Жагъуэгъум я нэхъ Iейр уи ныбжьэгъуу щытарщ.
Зи бзэ хуимытыжым уи щэху щыхъумэ.
Зи щхьэ зи лажьэм уи лажьэ иумыхьэлIэ.
Зызыщыпхъумэнур теплъэ зимыIэракъым, напэ зимыIэращ.
Зыми щымыщыр лIыфI дэщIыгъурейщ.
МыхъумыщIэм и щытхъу нэхърэ — и хъущIэ.
Ныбжьэгъу пэжыр гъуэтыгъуейщ, къэбгъуэтамэ, зыIэщIумыгъэкI.
ПцIыупс Iуэху думылэжь.
ПщIэ узэныкъуэкъу нэхърэ, зэ узэгурыIуэм нэхъ сэбэп пылъщ.
ПщIэм и пщIэр мэкIуэд, зыхуэмыфащэм лъысмэ.
Узыуб псор уи бийкъым.
Уи жагъуэгъум Iуэху дэблэжьмэ, лажьэ ухэхуэнщ.
Уи щIыбагъкIэ къуаха удыныр хьэлъэщ.
Унэ зэбгъэпэщынум — гъунэгъу пхуэхъунум щIэупщIэ.
Цыджаным унэ хуэпщIми, пщIантIэм шэтыр дегъэувэ.
ЦIыху бгъэгуфIэн нэхърэ нэхъ гуфIэгъуэ щыIэкъым.
ЦIыху дэхуэхар умыгъэикIэ, уэ уи кIэр зэрыхъунур пщIэркъым.
Чэнджэщ зи тхьэкIумэ имыхьэм дэIэпыкъугъуейщ.
Чэнджэщыр фIыщ, чэнджэщэгъум Iуэхум куууэ хищIыкIмэ.
ЖыIэгъуэхэм хэт сурэтхэр зыщIар ЖЫЛЭ Анатолэщ.
